钦定古今图书集成/明伦汇编/官常典/第060卷 > 居巢侯般
## 钦定古今图书集成/明伦汇编/官常典/第060卷 > 居巢侯般

按《后汉书》本传：“居巢侯般，字伯兴，宣帝之元孙也。宣
帝封子嚣于楚，是为孝王。孝王生思王衍，衍生王纡，
纡生般。自嚣至般，积累仁义，世有名节。而纡尤慈笃。
早失母，同产弟原乡侯平尚幼，纡亲自鞠养，常与共
卧起饮食。及成人，未尝离左右。平病卒，纡哭泣呕血，
数月亦殁。初，纡袭王封，因值王莽篡位，废为庶人，因”
家于彭城。般数岁而孤，独与母居。王莽败，天下乱，太
夫人闻更始即位，乃将般俱奔长安。会更始败，复与
般转侧。兵革中，西行上陇，遂流至武威。般虽尚少，而
笃志修行，讲诵不怠。其母及诸舅以为“身寄绝域，死
生未必，不宜苦”积若此数以晓般，般犹不改其业。建
武八年，隗嚣败，河西始通，般即将家属东至洛阳，修
经学于师门。明年，光武下诏封般为菑丘侯，奉孝王
祀，使就国。后以国属楚王，徙封杼秋侯。十九年，行幸
沛，诏问郡中诸侯行能，太守荐言般束修至行，为诸
侯师。帝闻而嘉之，乃赐般绶，钱百万，缯二百匹。二十
年，复与车驾会沛，因从还洛阳，赐谷什物，留为侍祀
侯。永平元年，以国属沛，徙封居巢侯，复随诸侯就国。
数年，扬州刺史观恂荐“般在国口无择言，行无怨恶，
宜蒙旌显。”显宗嘉之。十年，征般行执金吾事，从至南
阳，还为朝侯。明年，兼屯骑校尉。时五校官显职闲，而
府寺宽敞，舆服光丽，伎巧毕给，故多以宗室肺腑居
之。每行幸郡国，般常将长水胡骑从。帝尝欲置常平
仓，公卿议者多以为便。般对以“常平仓外有利民之
名，而内实侵克百姓，豪右因缘为奸，小民不能得其
平，置之不便。”帝乃止。先是，时下令禁民二业，又以郡
国牛疫，通使区种增耕，而吏下检结，多失其实，百姓
患之。般上言：“郡国以官禁二业，至有田者不得渔捕。
今滨江湖郡率少蚕桑，民资渔采，以助口实。且以冬
春闲月，不妨农事。夫渔猎之利，为田除害，有助谷食，
无关二业也。又郡国以牛疫水旱，垦田多减，故诏敕
区种，增进顷亩，以为民也。而吏举度田，欲令多前，至
于不种之处，亦通为租。可申敕刺史、二千石，务令实
核，其有增加，皆使与夺田同罪。”帝悉从之。肃宗即位，
以为长乐少府。建初二年，迁宗正。般妻卒，厚加赗赠，
及赐葬茔地于显节陵下。般在位数言政事，其收恤
九族，行义尤著，时人称之。年六十，建初三年卒。子宪
嗣位。卒，子重嗣。